**Tiina Kilumets  
Kiviõli I Keskkool**

Täiuslikkus istub kusagil sügaval sees ja ei lase rahul olla. Mõtteid, mis paberile trügivad ja tunduvad olevat olulised teistega jagamiseks. Olen 52 ja tootnud õpetajana 31 aastat. Muud ma teha ei oska või pole tahtnud märgata hetki, mis muutusteks valikuid pakuvad. „Mõni inimene kohe peab mööda maailma trampima,“ kommenteeris mu kodulembene ema. „Sa ikka õpid ja õpid, ammu oleks pidanud professor olema,“ nentis abikaasa. 2016-2017 oli mul võimalus olla töövarjuks kahes koolis (4th Senior High School Xanthi linnas Kreekas ja IES. EL DOCTORAL Vecindario linnas Gran Canarial - Hispaanias). Mis on ühel õpetajal hoolimata tema pikast staažist sellist, mis uudishimu toel trotsib mugavust, lubab end panna tundmatusse keskkonda ja võõrasse süsteemi?

Kes on õpetaja tänapäeva koolis? Teejuht ja mentor ja natuke guru moodi tegelane, kes mõistab nooruse mäslevust ning protesti, suudab innustada, pakkuda mõtlemisainet ehk äratundmist, stabiliseerib ja samas julgustab otsima uusi tasakaalupunkte. Olen mina selline tegelane? Kas kultuuriline taust ja ajaloolase haridus on mu surunud mingisse raami, mida ma enam ei isegi ei taju ja mis mind kammitseb? Kuivõrd ma iseennast tunnen ja kas jaksan väljakutset nautida? Otsida nimetut ja täpset veel sõnastamata miskit endas, koolis kui institutsioonis, ühiskonnas.

Teadmine on tähtis. Kui ma seda juba mõistan, siis tuleb järgmine tükk avastamata maad endale tuttavaks teha. Aga kas saab kõike teada inimesest ja koolist? Mis toimub koolis? Õppimine kui uute teadmiste uurimine või riikliku programmimahu omandamine? Mul oli siiralt kahju Kreeka kooli õpilasest, kes 14.00 lõpetas tunni ja siirdus siis eksamite drillimiseks tuutori käe alla. 20 punkti lunastava vautšerina silme ees terendamas. Hispaania õpilane läks muusikakooli, surfama, raamatut lugema, maailma päästma läbi heategevuslike tegevuste (näiteks kooliprojekt Süüria sõja koledustest ajakirjaniku pilgu läbi või naiste õiguste kampaania kohaliku linnakese keskuses). Kodutööd? Töölehe täitmine ja kontrolltööks õppimine või etendus lugudest, mis internetist loetu põhjal tuli ise luua, lavastada ja helindada? Kõikide ühine mure – mida teha noortega, kes süsteemile on alla jäänud, ei leia tahet ega huvi? Isegi kui kandikul pakutakse, ikka ei leia.

Kreekas määras riik normtunnid ja õpetaja pidi täispalga saamiseks teatud hulga tunde andma (kui ajalootunde ei jagunud, siis juurde midagi suht suvalist – kirjandust, muusikat, ladina või antiik-kreeka keelt) – kõrgharidusega inimene peab saama hakkama. Hispaanias mahtus kohustusliku 20 tunni sisse vaid oma aine. Töö peale tööaega? Kui ikka on Euroopa projekt, siis võib. Aga üldiselt ei ole kombeks, see on vabatahtlik ja pole eraldi tasustatud. Kui ma Kreekas vaatasin kogu päeva ajalootunde (kreeka keeles mõningase inglisekeelse kommentaariga, sest õpetaja oli olnud ülikooli arheoloogiaprofessor ning suutis paralleelselt mulle märksõnu tõlkida) ning saan teha üldistust tundide kohta, siis Hispaania koolis ajaloolane nii lahke ei olnud. Ta ei soovinud võõrast oma tundi, tuli leppida inglise keele õppetooli tegemistega tutvumisega. Muutunud õpikäsitlus on ütlemata lai mõiste, mille alla paigutub nii video analüüsi ja esitlusega loeng kui projektõppe kõige mitmekesisemaid variatsioone. Aga sügavalt juurdunud klassikaline tund elab ka koolimaja seinte vahel. Kõik oleneb õpetajast. Inimlik faktor öeldi vanasti.

Õpetajate kollektiivid Kreekas ja Hispaanias tekitasid esialgu pisut võõristust, sest nii palju oli õpetajate toas mehi. Peaaegu pooleks. Olen harjunud meie feminiinse keskkonnaga. Kreeka kooli eripäraks oli oma koolihoone puudumine (midagi eriti müstilist mõistmiseks - et kool on ja hoonet, kus ta tegutseks ei ole…). Ruume renditi ja nii olid klassiruumid lagedad, isikupäratud, soojas tuules lehvivate ebamääraste roheliste kardinatega. Ühiseks kokkusaamiskohaks oli kõle aula ja maja ümber metallaed. Aed ja suletus iseloomustasid ka Hispaania kooli, põhjuseks meile veel vähe hirmu tekitav turvalisus. Kreeka kooli südameks oli õpetajate tuba, kus kees elu ning koos toimetasid erinevad õpetajad, joodi kohvi ja ruumi keskel olevalt laualt sai meie sealolemise ajal maitsta kohalikke küpsetisi. Hispaania kooli uhkuseks oli õpetajate nö ühine söögituba, mida meile näidati. Igal õppetoolil oma ruum väikese raamatukoguga, kabinetid moodsa sisustusega, põrandal jooned näitamaks, millisesse suunda sel koridoripoolel liikuja peaks minema. Kool on suur ja vahetunni 5 minutit teise klassi jõudmiseks lühike aeg. Tundsin uhkust oma 2012 renoveeritud hubase ja heleda koolimaja üle.

Kummaline oli see, et koolimajad kella 14.00 paiku tühjaks said. Nagu oleks keegi keelt limpsates sealt inimesed kaasa haaranud ja minema kandnud. Koristajad pühkisid klasside põrandatelt sinna jäänud kultuurkihi. Võib-olla ma oma koolis lihtsalt ei märka oma kabinetis seda tühjenemist?

Eestikeelse tausta ning eestikeelse koolisüsteemi osana tunnen end jätkuvalt soisel pinnasel muukeelse lapse teemal. Reeglina on need vene perede lapsed, kes keelekümbluse või 40/60 süsteemiga meie kooli jõudnud. Reeglina näeme küsimust keeleoskuses. Kreeka koolis oli sarnaseks vähemuseks pomakid (islamiusku vähemus kunagise Türgi vallutuse ajast) ning erinev kultuuriline ja religioosne taust on vähemuse viinud eraldatud seisu võrreldes põhirahvusega. Hispaania kooli probleemiks omakorda uusimmigrantide tulek, kes on küll õppinud samas keeles, kuid tulnud hoopis teistsugusest kultuuriruumist või koguni koos vanematega sootuks umbkeelsena Hispaania koolisüsteemi maandunud (näiteks Islandi poiss, kes inglise keelt vabalt valdas, kuid kohaliku keelt alles õppima hakkas ja islandi keelega ei osanud õpetajad midagi peale hakata). Multikultuurne kool paljurahvuselises ühiskonnas koos oma murede ja rõõmudega. Õpetaja, kes ujuma õppinud basseinis ja nüüd sattunud ookeani kaldale. Ütleme nii, et esialgu võiks päästerõngast ligi hoida.

Mida ma sain neist kahest nädalast? Reeglid näevad ette, et tulemus peaks olema mõõdetav. Sõbrad, kes lubasid oma ellu sisse astuda. Aitäh neile. Põnevaid ideid tundideks ja projektideks (lavastada ajalugu või ühiskonnaprobleeme, kaasata kogukonda, korraldada teemapäevi, aktuaalsed sõlmküsimused koolielu osana jne). Esinemiskogemus ja võimalus suhelda oma õpilaste eakaaslastega teistsugusest kultuurilisest kogukonnast. Enesekindlus ja inglise keele kui suhtluskeele paranemine tutvustades oma riiki, meie koolisüsteemi ja pärandkultuuri. Oskus suhelda ja suhtlemist väga erinevatel tasanditel alates lastevanemate nõukogu esimehest kuni piirkonna haridus- ja haldusametnikeni. Sain tuttavaks meie aukonsuliga Gran Canarial ning hispaania õpetajate vastukülaskäigul Hispaania suursaadiku ning konsulaarteenistusega. Korraliku seeria pilte kaktustest ja pisiku neid oma aknalaual imetleda. Teadmise, et õpetajad on oluline savi kogukondlike telliste sidumisel tervikuks ja et emotsioonid keevad pisarateks lahkumisel.

Soovitused? Mine eTwinningu kodulehele ja tee oma soov kontaktide leidmiseks teatavaks. Suhtle, planeeri, kirjuta, kirjuta üle, kirjuta ümber ning täida Erasmus+ KA1 taotlus. Ava meeled, ole valmis pikkadeks koostööpäevadeks, kulinaarseteks retkedeks koos arusaamaga, et kui oled Kreekas, siis need potikillud muuseumis koos marmorkujude tükkidega ongi osa nende identiteedist ning kummalised esiaja märgid liivakivikoobaste seintel on tegelikult põliselanike sõnum tänapäeva hispaanlastele, kes saare vallutasid. Hea lugeja, jätkugu sul uudishimu ja tänumeelt külalislahketele vastuvõtjatele avastamaks Euroopat ja iseend.